સામે લીયાકતઅલીએ જવાબ આપ્યો કે, જૂનાગઢ પાકિસ્તાન સાથે યોગ્ય રીતે ધોરણસર જોડાયેલું હતું. તેથી રાજ્યના દિવાનને કે ખુદ નવાબને હિંદી સરકાર સાથે એ અંગે કામચલાઉ કે કાયમી વ્યવસ્થા અંગે કશો વિચાર કરવાનો રહેતો નથી. ઉપરાંત પાકિસ્તાનની મંજૂરી સિવાય કે જાણ વગર જૂનાગઢ રાજ્યની હદમાં હિંદી સંઘનું લશ્કર મોકલી અને તેના વહિવટનો કબ્જો લેવામાં હિંદી સરકારે પાકિસ્તાનના પ્રદેશની સરહદનો ભંગ કર્યો છે. એટલુંજ નહીં, પણ આંતર્રાષ્ટ્રીય કાયદાનો પણ ભંગ કર્યો છે. પાકિસ્તાન એજ શરતે ચર્ચામાં ભાગ લેવા તૈયાર થાય કે, હિંદી લશ્કરને જૂનાગઢમાંથી પાછું ખેંચવામાં આવે. અને નવાબી તંત્રને ફરીથી સ્થાપવામાં આવે. જોકે, નહેરુએ આ વાતને ફગાવી દીધી હતી.